Document ID: 32014R1123

KOMISJONI MÄÄRUS (EL) nr 1123/2014,
22. oktoober 2014,
millega muudetakse direktiivi 2008/38/EÜ, milles koostatakse eritoitmiseks mõeldud söötade sihtkasutuse nimekiri
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 767/2009 sööda turuleviimise ja kasutamise kohta, millega muudetakse Euroopa Parlamendi ja nõukogu määrust (EÜ) nr 1831/2003 ning tunnistatakse kehtetuks nõukogu direktiivid 79/373/EMÜ, 82/471/EMÜ, 83/228/EMÜ, 93/74/EMÜ, 93/113/EÜ ja 96/25/EÜ, komisjoni direktiiv 80/511/EMÜ ning komisjoni otsus 2004/217/EÜ, (1) eriti selle artikli 10 lõiget 5,
ning arvestades järgmist:
(1)
Komisjonile esitati vastavalt määruse (EÜ) nr 767/2009 artiklile 10 taotlus lisada komisjoni direktiivi 2008/38/EÜ (2) I lisa B osas sätestatud loetellu, mis hõlmab eritoitmiseks ette nähtud söötade sihtkasutust, eritoitmise eesmärk „vee ja elektrolüütide tasakaalu stabiliseerimine füsioloogilise seedetegevuse toetamiseks” ning eritoitmise eesmärgile „neerutalitluse toetamine kroonilise neerupuudulikkuse korral” sihtkategooriana täiskasvanud koerad.
(2)
Peale selle esitati komisjonile vastavalt määruse (EÜ) nr 767/2009 artiklile 10 taotlused muuta tingimusi, mis on seotud eritoitmise eesmärgiga „südamefunktsiooni toetamine kroonilise südamepuudulikkuse korral”, eesmärgi „neerutalitluse toetamine kroonilise neerupuudulikkuse korral” sihtkategooriaga „koerad ja kassid” ning eesmärgiga „maksa vasesisalduse vähendamine”.
(3)
Komisjon on kõik taotlused koos lisatud toimikuga teinud liikmesriikidele kättesaadavaks.
(4)
Toiduahela ja loomatervishoiu alaline komitee (edaspidi „komitee”) tõdes pärast kõnealustele taotlustele lisatud toimikute hindamist, et asjaomaste söötade spetsiifiline koostis vastab asjaomastele kavandatud eritoitmise eesmärkidele ja et söötadel ei ole kahjulikku mõju loomade või inimeste tervisele, keskkonnale ega loomade heaolule. Seega on taotlused nõuetekohased.
(5)
Lähtuvalt komitees toimunud hindamisest tuleks sihtkasutuse loetellu lisada eritoitmise eesmärk „vee ja elektrolüütide tasakaalu stabiliseerimine füsioloogilise seedetegevuse toetamiseks” ja eesmärgi „neerutalitluse toetamine kroonilise neerupuudulikkuse korral” sihtkategooriana täiskasvanud koerad ning muuta tingimusi, mis on seotud eritoitmise eesmärgiga „südamefunktsiooni toetamine kroonilise südamepuudulikkuse korral”, eesmärgi „neerutalitluse toetamine kroonilise neerupuudulikkuse korral” sihtkategooriaga „koerad ja kassid” ning eesmärgiga „maksa vasesisalduse vähendamine”. Seoses uue kande „vee ja elektrolüütide tasakaalu stabiliseerimine füsioloogilise seedetegevuse toetamiseks” lisamisega ei ole eritoitmise eesmärk „vee ja elektrolüütide tasakaalu stabiliseerimine” enam vajalik ja tuleks välja jätta.
(6)
Et tagada vastavus teatavate toitainete suurimale sisaldusele, mis on mõne eritoitmise eesmärgi puhul sätestatud veerus „põhilised toiteomadused”, tuleks ette näha nõue lasta asjaomane dieetsööt turule täissöödana. Selline säte tagaks ka asjaomase sööda ohutu kasutamise.
(7)
Komisjoni määrusega (EL) nr 5/2014 (3) muudetud direktiivi 2008/38/EÜ I lisas sätestatakse Euroopa Parlamendi ja nõukogu määruse (EÜ) nr 1831/2003 (4) I lisas osutatud funktsionaalrühma „soolestiku mikrofloorat tasakaalustavad ained” kuuluvate söödalisandite lisamine teatavatesse eritoitmiseks ette nähtud söötadesse. Ent kõnealustesse söötadesse võidakse samuti lisada söödalisandeid, mis on praegu registreeritud rühmas „mikroorganismid” ja mille suhtes on käimas määruse (EÜ) nr 1831/2003 artiklis 10 osutatud loa pikendamise menetlus. Järelikult peaks direktiivi 2008/38/EÜ I lisa hõlmama ka rühma „mikroorganismid” kuuluvaid olemasolevaid söödalisandeid kuni nende loa pikendamiseni.
(8)
Seega tuleks direktiivi 2008/38/EÜ vastavalt muuta.
(9)
Kuna ohutusnõuetest ei tulene, et praegu seaduslikult turul olevate söötade loatingimuste muudatusi oleks vaja viivitamatult kohaldada, on asjakohane näha ette üleminekuperiood, et huvitatud isikud saaksid teha ettevalmistusi uute nõuete täitmiseks.
(10)
Käesoleva määrusega ette nähtud meetmed on kooskõlas komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Direktiivi 2008/38/EÜ I lisa muudetakse vastavalt käesoleva määruse lisale.
Artikkel 2
Käesoleva määruse lisas kirjeldatud söötasid, mis on toodetud ja märgistatud enne 12. maid 2015 ning mis on enne käesoleva määruse jõustumist kooskõlas direktiiviga 2008/38/EÜ, võib jätkuvalt turustada ja kasutada kuni olemasolevate varude ammendumiseni. Kui sööt on ette nähtud lemmikloomade jaoks, on viimases lauses osutatud kuupäev 12. november 2016.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. oktoober 2014

Labels: 0
3
6